นลท.แห่ช้อนDTACหลังร่วง 4 วันติด โบรกฯแนะ”ซื้อ” ชี้วิตกประมูลคลื่น900 MHz/1800MHzเกินเหตุ
นลท.แห่ช้อน DTAC หลังร่วง 4 วันติด โบรกฯ แนะ"ซื้อ" ชี้วิตกประมูลคลื่น 900 MHz/1800MHz เกินเหตุ ล่าสุด ณ เวลา 11.30 น. ราคาอยู่ที่ 46.25 บาท บวก 1.50 บาท หรือ 3.35% สูงสุดที่ 46.75 บาท ต่ำสุดที่ 45.25 บาท มูลค่าซื้อขายที่ 576.78 ล้านบาท
6 พ.ย. 2560

ผู้สื่อข่าวรายงานว่า ราคาหุ้นบริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC ณ เวลา 11.30 น. ราคาอยู่ที่ 46.25 บาท บวก 1.50 บาท หรือ 3.35% สูงสุดที่ 46.75 บาท ต่ำสุดที่ 45.25 บาท มูลค่าซื้อขายที่ 576.78 ล้านบาท ขณะที่ดัชนีตลาดหุ้นไทยโดยรวมบวก 0.11%

 
ด้านนักวิเคราะห์ บล.บัวหลวง ระบุในบทวิเคราะห์ว่า ราคาหุ้นของกลุ่มสื่อสารปรับตัวลงมาค่อนข้างมากในสัปดาห์ที่ผ่านมาสะท้อนความกังวลเกี่ยวกับกฏเกณฑ์การประมูลคลื่น 900 เมกะเฮิร์ตซ์ (MHz) และ 1.8 กิกะเฮิร์ตซ์ (GHz) มากเกินไป ไม่ว่าจะเป็นราคาตั้งต้นการประมูล ที่ใช้ราคาชนะครั้งล่าสุดเป็นเกณฑ์, สูตร N-1 ซึ่งจะทำให้การแข่งขันรุนแรงขึ้น และการอนุญาตให้บมจ.จัสมิน อินเตอร์เนชั่นแนล (JAS) เข้าร่วมประมูลได้
อย่างไรก็ตาม มองว่าประเด็นข้างต้นยังไม่ได้ข้อสรุป ยังต้องรอเข้าการทำ Public hearing และอาจมีการเปลี่ยนแปลงได้ในอนาคต และสุดท้ายจะต้องผ่านการอนุมัติของคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) ชุดใหม่ซึ่งคาดจะเข้ามารับตำแหน่งช่วงครึ่งแรกปี 61
สำหรับ DTAC นั้นเชื่อว่าตลาดมีความกังวลว่ามีความจำเป็นที่จะต้องประมูล 1.8 GHz หากยังไม่ได้เซ็นสัญญาคลื่น 2.3 GHz ของ บริษัท ทีโอที จำกัด (มหาชน) หรือ TOT ทำให้ราคาปรับตัวลงมาค่อนข้างมาก แต่คาดว่า DTAC จะเซ็นสัญญาคลื่นดังกล่าวในช่วงไตรมาส 4/60 ถึงครึ่งแรกของปี 61 โดยราคาหุ้นที่ปรับลดลงจึงเป็นโอกาสในการเข้าซื้อ
ส่วนนักวิเคราะห์ บล.แลนด์ แอนด์ เฮ้าส์ ระบุว่า ในทางเทคนิคสำหรับ DTAC มีแนวรับ 43/44.5 แนวต้าน 47/48 และตัดขาดทุน 42.5 โดยการปรับลงต่อเนื่องมีลักษณะรูปแท่งเทียนของการ rebound สัญญาณการดีดตัวมีโอกาสเกิดขึ้นเนื่องจากระยะกลางยังแสดงภาพ uptrend และวอลุ่มสนับสนุนก่อนหน้า 2 วัน สนับสนุนการเคลื่อนไหวแบบขึ้นระยะสั้น
 